Tatta, WhatsApp, as jy 'n ou iPhone het | Netwerk24
Deur Werner Wippenaar 16 Maart 2021 16:00
As jou iPhone ouer is as tien jaar, gaan jy binnekort jou toegang tot WhatsApp verloor.
Ouer iPhone-modelle sal nie meer WhatsApp kan gebruik nie. Foto: Unsplash
Dit kom nadat WhatsApp, wat deur Facebook besit word, 'n opgradering vir die kletsapp bekend gestel het.
Die opgradering – weergawe 2.21.50 – is reeds beskikbaar in die App Store vir iOS-gebruikers, maar dis 'n terugslag vir mense wat nog ou iPhones het.
Steun vir alle bedryfstelsels ouer as iOS9 word laat vaar,
het WABetainfo, 'n onafhanklike WhatsApp-nuusblad, in 'n twiet gesê.
Dit beteken gebruikers met iPhone 4 of ouer weergawes sal nie meer toegang tot die app hê nie. Die iPhone 4 is in 2010 uitgereik en kan nie na iOS9 opgegradeer word nie.
Mense met 'n iPhone 4S, 5, 5S, 5C, 6 en 6S sal hul bedryfstelsel na iOS 9 of later moet opgradeer om WhatsApp te behou.
Dis nie ongewoon vir WhatsApp en ander maatskappye om op te hou ondersteuning bied vir apps op ouer modelle slimfone nie.
WhatsApp maak elke jaar bekend dat gebruikers die app met die nuutste Android- of iOS-bedryfstelsel moet gebruik om dit ten volle te benut.